recursal/SuperWikiNEXT-32B huggingface dataset:
**פיליפ שאולוב** (נולד ב-10 בפברואר 1999) הוא שחקן ישראלי. פיליפ יוצא עם השחקן עילי צ'פמן

ביוגרפיה
--------

שאולוב נולד וגדל בשדרות, כבן יחיד להורים עולים מברית המועצות. הוריו התגרשו כשהיה בן שנה והוא גדל בעיקר עם אמו.

בצעירותו שיחק כדורסל וכדורגל במועצה אזורית שער הנגב.  למד במגמת תיאטרון בתיכון שער הנגב, ב-2016 השתתף בסרט הגמר של המגמה "בדרך צפונה".

בגיל 21 למד קורס משחק ב"טכניקה - משחק מול מצלמה" של ניב רז ואולי שטרנברג.

קריירה
------

בתור ילד בן 9 הצטלם לסרט הקצר "מסע'" של דורון עופר. בנוסף גילם תפקיד אורח בפרק של "החברים של נאור".

ב-2022 הוא קיבל את התפקיד הגדול הראשון שלו כשחקן בסדרת הנעורים "שומקום" דרמת נוער מוזיקלית של אורי גרוס ויואב צפיר. בסדרה הוא מגלם את ולאדי ברטונוב, ילד אומנה המגדל את אחותו הקטנה יחד עם נערים נוספים. עוד ב-2022 שיחק בסדרה "בת השוטר" בתור ערן.

ב-2023 השתתף בסדרה "סובייצקה" (כאן 11) בתור אלכס סטלינסקי, סטודנט בנבחרת המתמטיקה של ענת (סוזנה פפיאן).

בנוסף ב-2023 כיכב בסדרה "משמר הגבול" ששודרה ב-HOT ועתידה להיות משודרת בנטפליקס, בסדרת המדע בדיוני הישראלית לנוער "דרימארס" ששודרה בערוץ זום בתור מקס, מהנדס הלוויינים של המשלחת הסובל מהתקפי חרדה ובסדרות "אנדל" ב-HOT, "אף אחד לא עוזב את פאלו אלטו" של קשת 12, ובעונה השלישית של "לבד בבית" המשודרת בכאן חינוכית.

שאולוב שיחק בוידאו קליפ של אלה לי להב "רציתי שתעוף".

פרסים והוקרה
------------

* ב-2022 היה מועמד ל"פריצת השנה במשחק" בטקס פרסי נבחרי השנה של פרוגי.
* ב-2023 נבחר ל"פריצת השנה במשחק" על ידי עורכי פרוגי.

חיים אישיים
-----------

שאולוב בזוגיות עם הזמרת אלה לי להב החל מ-2022 אותה הכיר על סט הסדרה "שומקום".

קישורים חיצוניים
----------------

* פיליפ שאולוב, במסד הנתונים הקולנועיים IMDb (באנגלית)

הערות שוליים
------------

1. 1 2 3 4  יפעת הללי אברהם, ‏בגיל 8 אמרתי, "אמא, אני שחקן". החלטתי, ומאז הייתי, באתר ‏מאקו‏, 21 בספטמבר 2023
2. ↑  פיליפ שאולוב, באתר ההתאחדות לכדורגל בישראל, ‏2013/2014
3. ↑  פיליפ שאולוב, באתר איגוד הכדורסל הישראלי
4. ↑  *בדרך צפונה - סרט גמר מגמת קולנוע שער הנגב תשע"ו 2016*, נבדק ב-2023-12-14
5. 1 2  בידור - פיליפ שאולוב בראיון בכורה: "לא הרגשתי שקשה לי יותר להצליח בגלל שאני משדרות", באתר פרוגי, ‏2022-11-14
6. ↑  אמיר בוגן, סרט וראיון: דורון עופר מדבר מהלב ללא מילים, באתר ynet, 16 בפברואר 2011
7. ↑  כוכבי סדרת הנוער "שומקום" במחווה לילדי העוטף: ממי התרגשו?, באתר אייס, 17 באוקטובר 2023
8. ↑  אירוע הפרימיירה המרגש של "משמר הגבול", באתר HOT Magazine, ‏2023-09-04
9. ↑  *אלה לי – רציתי שתעוף*, נבדק ב-2023-12-14
10. ↑  אלה לי להב משחררת סינגל חדש בשיתוף פעולה עם גיא ויהל, באתר חדשות 13, 27 בפברואר 2023
11. ↑  בידור - עורכי פרוגי בוחרים את נבחרי תשפ"ג, באתר פרוגי, ‏2023-09-15
12. ↑  בר זגה, הולכים לשומקום: אלה לי להב ובן הזוג משיקים את הפרויקט המשותף, במדור "פנאי פלוס" באתר ynet‏, 24 באוקטובר 2022
13. ↑  גיא פינס, ‏פרסום ראשון: אלה לי להב בזוגיות חדשה, באתר ‏מאקו‏, 7 בספטמבר 2022
**מירה לפידות** (נולדה ב-1971) היא אוצרת ישראלית המכהנת כאוצרת הראשית של מוזיאון תל אביב לאמנות משנת 2021. לפני כן שימשה אוצרת ראשית של אגף האמנויות במוזיאון ישראל.

קורות חיים
----------

לפידות בעלת תואר בוגר במדעי הטבע ותולדות האמנות מהאוניברסיטה העברית בירושלים, ותואר מוסמך בתולדות האמנות.

בשנים 1999–2021 כיהנה בתפקידים שונים במוזיאון ישראל בירושלים. היא החלה לעבוד במוזיאון כסטודנטית מדריכה באגף הנוער. מאז 2003 שימשה אוצרת באגף לאמנויות ויד ימינה של סוזן לנדאו, שכיהנה כאוצרת הראשית לאמנויות במוזיאון ישראל. ב-2012 החליפה את לנדאו שמונתה למנכ"לית ואוצרת ראשית של מוזיאון תל אביב. בתפקיד זה גיבשה את תוכנית התערוכות והייתה אחראית על למעלה מ-100 תערוכות ופרויקטים. היא הרחיבה את אוספי המוזיאון, פיתחה קשרים עם תורמים מישראל ומהעולם, הובילה קבוצת רכישה לאמנות, וקידמה שיתופי פעולה עם ארגוני תרבות, אקדמיה ומוזיאונים בינלאומיים. בין התערוכות שאצרה לפידות במוזיאון ישראל: "יפן זה כאן: באמנות ישראלית עכשווית" (2006), "סימני חיים" (2008) ותערוכת יחיד ליהודית סספורטס.

בשנים 2016–2020 הייתה אוצרת בפועל של המחלקה לאמנות עכשווית בינלאומית במוזיאון ישראל, ואצרה תערוכות של אמנים מובילים, בהם האמן הסיני איי וייוויי, תערוכה רטרוספקטיבית לכריסטיאן בולטנסקי, ומיצב הווידאו החלוצי "מניפסטו" של יוליאן רוזפלדט.

עם כניסתה למוזיאון תל אביב אצרה (עם טל לניר) ביוני 2021 את התערוכה "אנשים שראיתי ומעולם לא פגשתי" של צדוק בן דוד, שכללה מיצב הכולל מעל 6,000 דמויות של נשים, גברים וילדים.

באפריל 2022 אצרה (עם עמית שמאע) את התערוכה "על הקצה", שמציגה יצירות שלאחרונה ניתנו במתנה או בשאילה ארוכת טווח לאוסף האמנות העכשווית הבין־לאומית במוזיאון תל אביב.

ביולי 2022 הוצגה במוזיאון התערוכה PLAY של האמן אורס פישר, אותה אצרה לפידות (אוצר משנה: עמית שמאע).

בשנת 2023 היא אצרה תערוכת יחיד של ארווין וורם.

קישורים חיצוניים
----------------

* אתר למנויים בלבד נעמה ריבה, מירה לפידות, אוצרת הביתן הישראלי בביאנלה בוונציה, מבהירה שאינה הדוברת של מדינת ישראל, באתר הארץ, 10 באפריל 2024

הערות שוליים
------------

1. ↑  מירה לפידות | בית לאמנות ישראלית, באתר בית לאמנות ישראלית
2. 1 2  מירה לפידות נבחרה לתפקיד האוצרת הראשית של מוזיאון תל אביב לאמנות, באתר ערב רב
3. ↑  חגית פלג רותם, ‏"הרבה תורמים מצאו במוזיאון ישראל את הביטוי לציונות", באתר גלובס, 9 בפברואר 2015
4. ↑  מינויים חדשים במוזיאון ישראל, באתר www.scooper.co.il
5. ↑  איתי אלמוג, פתיחת עונת הקיץ במוזיאון תל אביב לאומנות, באתר עיצוב ואדריכלות
אלפרד קאפי
**אלפרד קאפי** (בצרפתית: **Alfred Capus**;‏ 25 בנובמבר 1857 - 1 בנובמבר 1922) היה מחזאי, סופר ועיתונאי צרפתי.

ביוגרפיה
--------

אלפרד קאפי נולד בעיר אקס-אן-פרובאנס שבדרום צרפת לאב שהיה פרקליט במרסיי. לאחר שסיים את חוק לימודיו בבית ספר תיכון בטולון, לא הצליח להתקבל לאקול פוליטקניק בפריז, ולמד בבית הספר למכרות שבעיר - אחד המוסדות החשובים להכשרת מהנדסים - אך לא קיבל הסמכה כמהנדס.

ב-1878 פרסם סיפורים קצרים בשיתוף עם ל. וונובן, ובשנה שלאחריה הם שיתפו פעולה בכתיבת המחזה "נשוי בעל כורחו" שהוצג בתיאטרון קלוני בפריז. ב-1886 הפך לעיתונאי וכתב דברי הספד על מותו של צ'ארלס דרווין. הוא התפרסם בשל כתבותיו העסיסיות ומלאות הדמיון בעיתונים היומיים "לה גולואה" ו"ל'אקו דה פארי" ובשבועון "ל'אילוסטראסיון".

אלפרד קאפי החל לפרסם סדרת נובלות: "המפסיד מרוויח" (1890), "הבחנה כוזבת" (1891) ו "שנים הרפתקניות" (1895). נובלות אלה מתארות את מאבקיהם של שלושה צעירים בתחילת הקריירה שלהם כסופרים. על בסיס הנובלה האחרונה הוא כתב את הקומדיה הראשונה שלו "ביניול ובתו" (1895). ב-1896 כתב את המחזה "הזכאי" בשיתוף עם אלפונס אלה. ב-1900 כתב את הקומדיה "הגברים של לאונטין" (שעובדה ב-1928 לסרט קולנוע גרמני בהשתתפות השחקנית ההולנדית טרוס ואן אלטן). ב- 1902 כתב את המחזה "גבירת הארמון" שהוצג באותה שנה בהשתתפות לוסיין גיטרי, וב-1904 - את המחזה "נעורינו" שהיה המחזה הראשון שלו שהועלה על הבמה על ידי הקומדי פראנסז.

הוא שימש כנשיא אגודת הסופרים וקיבל את אות לגיון הכבוד הצרפתי. ב-1909 וב-1911 ניסה להיבחר לחבר האקדמיה הצרפתית ללא הצלחה, אך ב-12 בפברואר 1914 נבחר לחבר אקדמיה זו במקומו של אנרי פואנקרה שמת ב-1912. הוא כתב כמה מאמרים בעיתון "לה פיגארו" תחת שם העט גרנדורז'. ב-1914, עם מותו של גאסטון קאלמט, שהיה מנהל עיתון זה, אלפרד קאפי הפך לעורך ומנהל של העיתון. במשך ארבע שנות מלחמת העולם הראשונה ערך את החדשות בעיתון זה בפטריוטיות רבה.

למרות הצלחותיו כסופר וכעיתונאי, כישרונותיו של אלפרד קאפי באו על ביטוים בעיקר במחזותיו שהוצגו בתקופת הבל אפוק. המחזאי הצרפתי רובר דה פלר שיבח מחזות אלה ואמר כי מדובר ב"אחת ההצלחות הנדירות ביותר של התיאטרון הצרפתי". ב-1923, כאשר הסופר והמהנדס הצרפתי אדואר אסטונייה נבחר לאקדמיה הצרפתית במקומו של אלפרד קאפי, הוא תיאר אותו כ"פילוסוף אדיב שהאירוניה שלו חותכת כסכין, אך לעולם איננה מסתיימת ללא חיוך".

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **אלפרד קאפי** |
| ויקישיתוף תמונות ומדיה בוויקישיתוף: **אלפרד קאפי** |

* אלפרד קאפי, באתר "Find a Grave" (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007279798305171
* BNE: XX1228825
* BnF: cb120902585 (data)
* CiNii: DA05292264
* GND: 118668293
* ISNI: 0000 0001 0871 9122
* LCCN: n82090370
* LNB: 000294531
* Léonore: 65694
* NKC: jn20030827028
* NLA: 35814536
* NLP: a0000002813270
* NTA: 074161490
* RERO: 02-A003075827
* SELIBR: 328597
* SUDOC: 029233704
* Trove: 1099806
* VcBA: 495/328784
* VIAF: 14797035
* WorldCat: lccn-n82090370

 |
**איתמר גולדווסר** (נולד ב-28 במאי 1987) הוא מוזיקאי ועורך קולנוע ישראלי וזוכה פרס האקדמיה הישראלית לטלוויזיה לשנת 2020 עבור עריכת הסדרה הישראלית - "הטבח".

ביוגרפיה
--------

גולדווסר נולד וגדל בתל אביב, בנם של יעקב גולדווסר והציירת מירה צדר-גולדווסר. בילדותו, כבן למשפחת אמנים, גולדווסר פיתח אהבה למוזיקה והחל לעסוק בתיפוף החל מגיל צעיר. בשנת 2008 הצטרף כמתופף להרכב הרוק הכבד הישראלי "קאיזן" וכשנה לאחר מכן עבר ללהקת הרוק המצליחה Earlyrise בה הופיע מספר שנים.
את דרכו כעורך בתעשייה החל בשנת 2016 עם תוכנית הטלוויזיה אנשים בהנחיית קורין גדעון ודרור גלוברמן ובהמשך אותה שנה ערך את תוכנית הבישול משחקי השף והסדרה להרוג את הסבתא.
בשנת 2018 ערך ביחד עם אביו את הסרט שרוכים אשר זכה בפרס אופיר לשחקן המשנה הטוב ביותר ובוסס על מערכת היחסים שבין אביו ינקול, ואחיו של איתמר ובנו של ינקול, אורי. בשנת 2019 ערך את סדרתו הקומית של אילן פלד הנוכלות ובשנת 2020 ערך את סדרת הדרמה הישראלית שעת נעילה שהועמדה לפרס האקדמיה הישראלית לטלוויזיה בתחום העריכה ובאותה השנה ערך גם את הסדרה הטבח עבורה זכה בטקס פרסי האקדמיה לטלוויזיה לשנת 2020 בקטגוריית עריכת תמונה בסדרה עלילתית. בשנת 2021 ערך עבור Yes את הסדרה "בני אור"".
מאז 2020, גולדווסר העורך את הסדרה הקומית המצליחה צומת מילר ולקראת סוף שנת 2022 ערך עבור תאגיד השידור הישראלי את הסדרה "קרתגו" אשר עלתה לשידור בדצמבר 2022.

קישורים חיצוניים
----------------

* איתמר גולדווסר, במיזם "אישים" לתיעוד היצירה הישראלית
* איתמר גולדווסר, במסד הנתונים הקולנועיים IMDb (באנגלית)
* אתר למנויים בלבד נירית אנדרמן, רק בגיל 70 העז ינקול גולדווסר לעשות את הסרט "שרוכים", המתבסס על יחסיו עם בנו בעל הצרכים המיוחדים, באתר הארץ, 17 בספטמבר 2018

הערות שוליים
------------



|  |  |  |
| --- | --- | --- |
| **הקודם**:**2019 - עינת גלזר-זרחין ויעל חרסונסקי** | **זוכה בפרס האקדמיה הישראלית לטלוויזיה לעריכה לשנת  2020 - איתמר גולדווסר ("הטבח")** | **הבא**:**2021 - נוהר חסין ונוי ברק** |
**מתן כצמן** (נולד ב-14 בדצמבר 1986) הוא ראש המועצה המקומית אבן יהודה. בנוסף הוא פעיל חברתי, קצין מילואים, ומייסד ארגון האמת שלי.

ביוגרפיה
--------

גדל והתחנך באבן יהודה. הוא למד בבית הספר היסודי ע"ש בכר ובתיכון הדסים. בצעירותו היה מדריך בשבט אבן יהודה של תנועת הצופים ובזמן שמשפחתו יצאה לשליחות בארצות הברית היה ממייסדי שבט הצופים בקהילת מטרווסט במדינת ניו ג'רזי.

### שירות צבאי

בשנת 2005 התגייס לצה"ל ושירת כקצין בסיירת גבעתי, בפלוגת העורב. בשירותו הסדיר השתתף בשורה של מבצעים ברצועת עזה, וביניהם כמפקד במבצע ענני סתיו ובמבצע עופרת יצוקה. השתחרר כסגן מפקד פלוגת העורב.

### שירות מילואים

שירת במילואים כמפקד מחלקה, מפקד פלוגה וסגן-מפקד גדוד בסיירת חטיבת הנגב (חטיבה 12). במילואים גויס בצו 8 והשתתף כמפקד במבצעים עמוד ענן וצוק איתן. באוקטובר 2021 קודם לדרגת סגן אלוף ומונה למפקד גדוד חי"ר 134 בחטיבה 769 באוגדה הגליל. באוקטובר 2024 הוביל את הגדוד שלו בתעסוקה מבצעית בזמן מלחמת חרבות ברזל.

### פעילות חברתית

במאי 2015 ייסד את ארגון האמת שלי, עמותה של לוחמי צה"ל במילואים במטרה להציג עדויות גלויות של חיילי מילואים באופן המתאר את פעילות צה"ל בסיטואציות מורכבות וקשות. הארגון מבצע פעולות הסברה והגנה על חיילי צה"ל.

ביוני 2015 יצא בשליחות משרד החוץ להעיד בפני הוועדה לזכויות אדם באיחוד האירופי לבדיקת אירועי מבצע צוק איתן.

במהלך לימודיו באוניברסיטה השתתף בתוכנית המנהיגות StandWithUs ויצא למספר משלחות הסברה בקמפוסים ברחבי ארצות הברית מטעמה.

במרץ 2023, לקראת הבחירות לרשויות המקומיות, הכריז על מועמדותו לראשות מועצת אבן יהודה בראשות סיעת קידמה. בבחירות גבר כצמן על ראש המועצה המכהן אבי הררי ונבחר לראשות המועצה.

### חיים אישיים

כצמן בוגר תוכנית המצטיינים לתואר ראשון ותואר שני במשפטים באוניברסיטת בר-אילן והוסמך כעורך דין. הוא מתגורר באבן יהודה. נשוי לנופר ואב לארבעה ילדים.

קישורים חיצוניים
----------------

* מתן כצמן, באתר קידמה - יש עתיד

הערות שוליים
------------

1. ↑  נינה פוקס, מהמילואים - לכיסא ראש העיר: "המשימה בעזה הייתה שליחות של המדינה", באתר ynet, 28 בפברואר 2024
תשבץ קאקורו קל
פתרון התשבץ
**קאקוּרוֹ** (ביפנית: **カックロ**) הוא תשבץ מספרים (כמו סודוקו) שמקורו ביפן. בקאקורו צריך לשבץ את הספרות מ-1 עד 9 (או חלקן), כך שסכום המספרים בשורה או בטור יהיה שווה לתוצאה הרשומה בסוף השורה או הטור. גם כאן, כמו בסודוקו, אין לחזור על ספרה יותר מפעם אחת בטור או בשורה (או חלק מהטור/השורה שנתחם בתוצאה), רק שבקאקורו החידה מורכבת יותר ולעיתים אף דורשת מחשבון.

כך לדוגמה, נניח שצריכים להגיע לסכום של 8 באמצעות שלוש משבצות. התוצאות האפשרויות על פי הכללים לעיל הם:

* 1, 2, 5
* 1, 3, 4
* כל אחד מהצירופים הנ"ל בשינוי סדר הספרות. לדוגמה 4, 3, 1.

צירוף של ~~3, 3, 2~~ אינו בא בחשבון כי מופיעה בו פעמיים אותה ספרה.

עובדות המסייעות בפתרון קאקורו
-----------------------------

* תוצאה המחייבת שיבוץ ספרת מינימום.

למשל, בעבור 14 ב-2 משבצות לא ניתן לשבץ ספרה הקטנה מ-5.
צירופים קבועים לקבלת תוצאה מסוימת עבור מספר קבוע של משבצות:

| צירוף | משבצות | סכום |
| --- | --- | --- |
| 2+1 | 2 | 3 |
| 3+1 | 2 | 4 |
| 9+7 | 2 | 16 |
| 9+8 | 2 | 17 |
| 3+2+1 | 3 | 6 |
| 4+2+1 | 3 | 7 |
| 9+8+6 | 3 | 23 |
| 9+8+7 | 3 | 24 |
| 4+3+2+1 | 4 | 10 |
| 5+3+2+1 | 4 | 11 |
| 9+8+7+5 | 4 | 29 |
| 9+8+7+6 | 4 | 30 |

ואפשר לחשב את המשלים ל-45 עבור חמש עד שבע משבצות.

* בדוגמה הנ"ל בה סכום הספרות בשלוש משבצות צריך להיות 8, אם הצלחנו לגלות שבמשבצת מסוימת מהשלוש נמצאת הסיפרה 2, אזי הפתרון של 1,3,4 על כל צירופיו יורד מהפרק, ונשאר לשבץ את 1,5 בשתי המשבצות האחרות.

אם הסיפרה שהצלחנו לשבץ היא דווקא 1 ולא 2, אזי שני הפתרונות יישארו בתוקף, אם כי מספר האפשרויות לשתי המשבצות הנותרות קטן.

ראו גם
------

* סוק"ק - שילוב של סודוקו וקאקורו
* היטורי

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **קאקורו** |
| ויקישיתוף תמונות ומדיה בוויקישיתוף: **קאקורו** |

* אתר לתשבצי היגיון אונליין. עשרות תשבצים חדשים מדי יום
* קאקורו ברשת
* אתר למשחק קאקורו ברשת - Kakurolive
* קאקורו בעברית ברשת

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007554216005171
* NKC: ph341314

 |
שגיאות פרמטריות בתבנית:מקורות   
פרמטרי חובה [ נושא ] חסרים 



**מרתא** ("הגברת" בארמית) היא דמות המוזכרת בברית החדשה ונחשבת לקדושה בנצרות. מרתא הייתה תלמידה של ישו ואחותם של לזרוס ומרים מבית עניה. על פי הבשורה על-פי יוחנן, היא הייתה עדה לתחייתו של אחיה המת על ידי ישו.

על פי האנציקלופדיה הקתולית, שמה מופיע בכתובת נבטית שנמצאה בפוצואולי (Pozzuoli) ונמצאת כיום במוזיאון הלאומי לארכאולוגיה של נאפולי, משנת 5 לספירה, ובכתובת מתדמור, שבה תרגום ליוונית קרא לה "מרתאין", מן השנה 179.

מרתא הקדושה מוזכרת כאמור ב"בשורה על פי יוחנן" ואף בבשורה על-פי לוקאס. קיימים הבדלים בין הסיפורים בשתי הבשורות. בבשורה על פי יוחנן נכתב כי מרים, מרתא ולזרוס מתגוררים בבית עניה, אבל בבשורה על פי לוקאס נרמז כי הם התגוררו, לפחות למשך תקופה מסוימת, בגליל. לוקאס אינו מזכיר את העיר הגלילית בה התגוררו כביכול האחים. האנציקלופדיה הקתולית טוענת שייתכן והעיר הייתה מגדל, ושמרים מבתניה ומרים המגדלית הן אותה אישה. הסיפורים בעיקרם דומים ומתארים אותה כעסוקה בשירות אורחיה וכיצד היא הופכת להיות אחת מחסידותיו האדוקות של ישו. 

על פי פולקלור פרובנסלי, מרתא הקדושה הגיעה לאחר צליבתו של ישו לאזור סנט מארי דה לה מר (Saintes-Maries-de-la-Mer) עם אחיה. שם הצליחה להכניע מפלצת שאיימה על תושבי האזור, הטאראסק. היא הצליחה להמיר את דתם של תושבי העיר לנצרות, ולאחר שהבינו כי רצחו את המפלצת לחינם, שינו את שם העיר ל"טאראסקון". טאראסקון משמשת כיום אתר עלייה לרגל לנוצרים בדרום צרפת.

האסטרואיד 205 Martha (אנ') שהתגלה על ידי יוהאן פאליזה נקרא על שמה, כדי לתעד את נדיבותה, לרגל האירוח והנדיבות שהוא הרגיש בזמן שהותו בברלין.

לקריאה נוספת
------------

* אפי זיו, **הצופן הנוצרי באמנות**, אור יהודה: כנרת, זמורה-ביתן, 2015, עמ' 208, מסת"ב 978-965-566-137-8

קישורים חיצוניים
----------------

ויקישיתוף מדיה וקבצים בנושא **מרתא** בוויקישיתוף

הערות שוליים
------------

1. ↑  Schmadel, Lutz D. (2007). *Dictionary of Minor Planet Names – (205) Martha*. Springer Berlin Heidelberg. p. 33. ISBN 978-3-540-00238-3. נבדק ב-20 בדצמבר 2018. `{{cite book}}`:  (עזרה)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007271291205171
* GND: 118578219
* LCCN: n86141621
* NLP: a0000001011835
* VIAF: 70419468
* WorldCat: lccn-n86141621

 |
**משה דוידוביץ** (נולד ב-9 בנובמבר 1967), הוא ראש מועצה אזורית מטה אשר משנת 2018. בעברו מנכ"ל הרשות לפיתוח הגליל ומנכ"ל עיריית עכו.

ביוגרפיה
--------

דוידוביץ שירת כקצין חימוש בחיל השריון. הוא בעל תואר ראשון במשפטים מהמכללה האקדמית אונו. את דרכו הציבורית החל משה דוידוביץ בעיריית עכו בשנת 1992, אז החל לעבוד כעוזר מנכ"ל העירייה. עם השנים התקדם בסולם הדרגות, שימש כראש מינהל איכות סביבה בעירייה ובהמשך כמנכ"ל עיריית עכו בתקופת כהונתו של ד"ר שמריהו בירן כראש העירייה.

בשנת 2004 פנה לכיוון עבודה ציבורית ברמה הארצית, והשתלב כחשב מלווה במשרד הפנים. במסגרת העבודה במשרד ליווה את עיריית חצור הגלילית בתהליכי הבראה.

בין השנים 2005–2010 שימש כמנכ"ל הרשות לפיתוח הגליל, תחת שרביטם של שלושה שרים: שמעון פרס, יעקב אדרי וסילבן שלום.

לאחר תקופה זו, עשה דוידוביץ פסק זמן של שלוש שנים מהמגזר הציבורי, ושימש כמנכ"ל פרויקט ארנה נהריה, להקמת הקניון משלבי התכנון ועד שלבי הביצוע.

בשנת 2013, חזר דוידוביץ לעבודה ציבורית עת מינויו למנכ"ל מועצה אזורית מטה אשר על ידי ראש המועצה יהודה שביט אשר נפטר באופן פתאומי כשנה לאחר מכן והותיר את דוידוביץ כמנהל בכיר יחיד במועצה, נוכח העובדה כי באותה קדנציה שביט עבד ללא סגנים. 
לאחר פטירתו של שביט, המשיך דוידוביץ לשמש כמנכ"ל גם בתקופת ראש המועצה הנבחר יורם ישראלי.

בשנת 2014, לאור רצונו של ישראלי לחזור ולעבוד במודל המקובל במטה אשר של ראש מועצה ושני סגנים, ולאור בקשתו של ישראלי מדוידוביץ, נבחר האחרון לתפקיד סגן ראש המועצה, וכיהן בתפקיד זה עד לבחירות באוקטובר 2018 בהן התמודד לראש הרשות. 

החל מנובמבר 2018 מכהן כראש המועצה האזורית מטה אשר.
בדצמבר 2018 נבחר לכהן כיו"ר פורום קו עימות וכסגן יו"ר אשכול רשויות גליל מערבי.[דרוש מקור]

דוידוביץ נבחר לתפקיד ראש המועצה האזורית מטה אשר על ידי רוב גדול של 66% מכלל הבוחרים והיה לראש המועצה הראשון במטה אשר שאיננו מתגורר בקיבוץ בתחומי המועצה.

חיים אישיים
-----------

דוידוביץ, נשוי ואב לשלושה, מתגורר במושב בוסתן הגליל.

הערות שוליים
------------

1. ↑  קרני עם-עד, הבחירות במועצות האזוריות: במגידו ובגלבוע אין שינוי, ראש חדש למטה אשר ולחוף הכרמל, באתר mynet‏ קיבוץ, 31 באוקטובר 2018
פירות ועלה עץ הטאנג
**שמן טאנג** הוא שמן מייבש המתקבל על ידי סחיטת גלעין האגוז של עץ הטאנג (*Vernicia fordii*). שמן טאנג מתקשה בחשיפה לאוויר (באמצעות פילמור), והציפוי המתקבל שקוף ובעל מראה עמוק ורטוב. שימושו העיקרי של השמן הוא לגימור והגנה על עץ ולאחר שכבות רבות, הגימור יכול אפילו להיראות כמעין שכבת פלסטיקה.

היסטוריה
--------

מקורו של עץ שמן הטאנג בדרום סין. בתקופת שושלת סונג, שימש השמן לאיטום ספינות. המילה "טאנג" נגזרת אטימולוגית מהמילה הסינית 桐. ההתייחסויות הקדומות ביותר לשימוש סיני בשמן טאנג הם בכתביו של קונפוציוס בסביבות 500 עד 400 לפני הספירה.

הרכב השמן
---------

חומצות השומן בשמן טאנג וריכוזן מפורטים בטבלה.

הרכב חומצות השומן של שמן טאנג| חומצה אלפא-אלאוסטיארית | 82.0% |
| חומצה לינולאית | 8.5% |
| חומצת פלמיטית | 5.5% |
| חומצה אולאית | 4.0% |

המרכיב העיקרי הוא חומצת שומן עם שרשרת של 18 אטומי פחמן קשורים או יחידות מתילן המכילות שלושה קשרים כפולים (אנ') במערכת מצומדת. הם רגישים במיוחד לאוטוסידקציה (אנ'), המעודדת קישור צולב של שרשראות שכנות, ומכאן תכונת ההתקשות של שרף הבסיס.

שימושים
-------

### גימור עץ

כיום, שמן טאנג נחשב לנפוץ בגימור עץ בגלל שתי תכונות: ראשית, זהו חומר טבעי. שנית, לאחר שהוא מתייבש לחלוטין (5 עד 30 ימים, בהתאם למזג האוויר/טמפרטורה), התוצאה היא גימור קשה מאוד שקל לתקנו, כך בעבר נפוץ על סיפון סירות וכעת על רצפות ורהיטי עץ. השמן מדולל לעיתים קרובות עם מדלל פחמימנים כך שהצמיגות שלו נמוכה מאוד ומאפשרת לשמן לחדור למגוון סוגי עצים. כאשר השמן נמרח בהרבה שכבות עדינות ודקות על עץ, הוא מתייבש באיטיות למראה סאטן מט/בהיר עם גוון זהוב קל. שמן טאנג עמיד למים טוב יותר מכל גימור שמן טהור אחר ואינו מתכהה בצורה ניכרת עם הגיל. יש הטוענים שהשמן פחות רגיש לעובש מאשר שמן פשתן.

חימום שמן טאנג ל-260 מעלות צלזיוס בסביבה נטולת חמצן, יגביר משמעותית את הצמיגות ואיכות המוצר. רוב שמני הטאנג הפולימריים נמכרים מעורבבים עם אלכוהול מינרלי כדי להקל עבודה איתם. לימונן ו-D-לימונן הם חלופות פחות רעילות.

### מטריית נייר שמן

מטריית נייר שמן (אנ') היא המטריה המסורתית המשמשת בסין, יפן ומדינות אחרות בתחום התרבות של מזרח אסיה, והובאה למדינות המערב דרך דרך המשי. שמן טאנג הוא ה"שמן" המוזכר במטריית הנייר-שמן, המשמש כדי להגן על הנייר מפני רטיבות, ולהפוך את המטריה לעמידה למים.

יישום
-----

הטכניקה המסורתית למריחת שמן טאנג טהור היא דילול השמן 1:1 בממס, ולאחר מכן למרוח רצף של שכבות דקות עם מטלית רכה נטולת מוך. המדללים נעים בין אלכוהול מסורתי של טרפנטין ועד למדללים החדישים יותר. בחירת הדילול צריכה להיות מונחית לפי כמה מהר הציפוי צריך להתייצב.

גימורי שמן טאנג שמתחילים בשמנים מפולימרים או בתכשירי שמן טאנג מיושמים בצורה הטובה ביותר בשיטת השומן על פני השומן: שמן טהור דליל מוחל כדי לחדור לעומק פני השטח, למילוי נקבוביות. לאחר מכן מורחים שמן במתינות כדי להיצמד למשטח ולספק בסיס טוב לשכבות הברק העבות. לאחר מכן מורחים את השמן הפולימר בעובי כשכבה אחת, מניחים לו להתייבש במלואו ומלטשים את העץ. את המשטח מנגב עם סמרטוט לח ומאפשרים לו להתייבש. שכבה אחרונה נמרחת בעובי יחסי והיא מתייבשת במשך יומיים-שלושה.

ראו גם
------

* שמן דני
* ורנית

קישורים חיצוניים
----------------

ויקישיתוף מדיה וקבצים בנושא **שמן טאנג** בוויקישיתוף
* שמן טאנג, באתר אנציקלופדיה בריטניקה (באנגלית)

הערות שוליים
------------

1. ↑  bucksonusa, Tung Oil as a Woodworking Finish, Woodwork Details, ‏26 במרץ 2021 (באנגלית)
**חמסן דרומי** (שם מדעי: *Stercorarius maccormicki*) הוא עוף גדול ממשפחת החמסניים שבסדרת החופמאים ומבין העופות הגדולים ביותר ביבשת אנטארקטיקה.

בישראל הוא מזדמן נדיר ביותר, עם שתי תצפיות בלבד במפרץ אילת, ב- 1983 וב- 1992.

מאפיינים
--------

החמסן בעל מוטת כנפיים של 130 ס"מ, אורכו עד 53 ס"מ והוא שוקל עד 2 ק"ג. הוא בעל כנפיים ארוכות ונוצות חומות-בהירות העוזרות לשמור על חומו. מקורו שחור ומעוקל והרגליים שלו בעלות קרומי שחייה. 

מין זה דואה על רוחות האוקיינוס הדרומי וכן באיים מצפונה לו ומדרימים עד לאנטארקטיקה. החמסן הדרומי, יחד עם החמסן החום הם מיני חמסנים היחידים באנטארקטיקה, בה הם טורפי העל.

הם נטפלים ללהקות של פינגווינים ומחפשים אפרוחים או ביצים פגיעות, אותם יחטפו במהירות. בנוסף הם טורפים עופות ים קטנים כמו שחפיות, דגים, סרטנים, מכרסמים קטנים, ארנבים ואף סולות ואף ניזונים מנבלות. החמסנים קיבלו את שמם עקב היטפלותם לעופות אחרים ומנהגם להציק להם עד שיפלטו את ארוחתם.

קישורים חיצוניים
----------------

ויקישיתוף מדיה וקבצים בנושא **חמסן דרומי** בוויקישיתוף
* חמסן דרומי, באתר ITIS (באנגלית)
* חמסן דרומי, באתר NCBI (באנגלית)
* חמסן דרומי, בבסיס הנתונים ARKive (באנגלית)
* חמסן דרומי, באתר האנציקלופדיה של החיים (באנגלית)
* חמסן דרומי, באתר GBIF (באנגלית)

הערות שוליים
------------

1. ↑  חמסן דרומי באתר הרשימה האדומה של IUCN
2. ↑  חמסן דרומי באתר הרשימה האדומה של IUCN
3. ↑  ד"ר יואב פרלמן, חמסן דרומי, Stercorarius maccormicki, באתר פורטל הצפרות הישראלי

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007560969405171

 |
'***טרמינולוגיה'*** או '***מינוח'*** היא תחום מחקר תאורטי שעניינו מונחים ושימושיהם. "מונחים", במסגרת הטרמינולוגיה, הם מילים, או מילים-מורכבות, המשמשות בהקשר מסוים, להבדיל מן השימוש הצר המצוי במילה, המציין אוסף הגדרות ייחודיות המשמשות במסגרת פרקטיקה מסוימת. מחקרים בטרמינולוגיה עוסקים בין היתר בשאלת היווצרותם של מונחים ויחסי הגומלין שלהם עם התרבות בה הם משמשים.

טרמינולגיה מציינת דיסציפלינה רשמית, הלומדת באופן שיטתי את ה"שיום" וה"ייעוד" של מושגים במסגרת שדה פעילות אנושית, או תחום עניין אנושי, באמצעות מחקר וניתוח של מונחים בתוך הקשר, ולשם תיעוד וקידום השימוש הנכון בהם. מחקר טרמינולוגי עשוי לעסוק בשפה אחת, לכסות מספר שפות ("טרמינולוגיה רב שפתית", "טרמינולוגיה דו-שפתית" וכו'), או עשוי להתמקד בחקר מונחים במסגרת בין-תחומית.

סקירה
-----

הדיסציפלינה הטרמינולוגית מבוססת על עקרונות תאורטיים משלה ומכילה את האספקטים העיקריים הבאים:

* ניתוח המושגים ומבנה המושגים המשמשים בשדה או תחום פעילות
* זיהוי המונחים המוצמדים למושגים
* ביסוס הקשרים בין המונחים מן השפות השונות, במקרה של טרמינולגיה דו שפתית או רב-שפתית
* כינוס מינוחים למאמר או מסדי נתונים
* ניהול מסדי הנתונים
* יצירת מונחים חדשים, במידת הצורך

בעקבות הגלובליזציה, הגיוון הלשוני דועך. אלפי שפות עומדות כבר בפני הכחדה ואחרות מתחילות לאבד את עושרן ותפקדיהן. אי אילו מאמצים לשימור הגיוון הלשוני והטמעתו ברשת האינטרנט נעשים במסגרות שונות המגייסות לצידן טרמינולוגים מתחומים שונים.

סוגי טרמינולוגיות
-----------------

קיימת הבחנה בין שני סוגים של טרמינולוגיות:

* **טרמינולוגיה אד הוק** - עוסקת במונח יחיד או במספר מצומצם של מונחים.
* **טרמינולגיה שיטתית** - עוסקת בכל המונחים המשמשים בשדה פעילות יחיד או תחום עניין ספציפי.

טרמינולגיה אד הוק נפוצה במקצוע התרגום, בו תרגום מהיר של מונח ספציפי או אוסף מונחים נדרש לשם פתרון בעיית תרגום ייחודית.

טרמינולגיה כדיסציפלינה
----------------------

כדיסציפלינה הטרמינולגיה קשורה בתרגום, ועל פי רוב מהווה אחד ממקצועות החובה הנלמדים באוניברסיטאות בחוג לתרגום או בבתי הספר לתרגום.

תאוריות של טרמינולגיה
---------------------

**תאוריה מסורתית** - תאוריה כללית של הטרמינולגיה

**תאוריות חברתיות ותקשורתיות** - סוציוטרמינולגיה; תאוריה תקשורתית של הטרמינולוגיה

**תאוריות קוגניטיביות** - טרמינולגיה סוציוקוגניטיבית; טרמינולוגיה מבוססת שדה-משמעות

לקריאה נוספת
------------

* Sonneveld, H, Loenning, K: (1994): Introducing terminology, in Terminology, p. 1-6
* Wright, S.E.; Budin, G.: (1997): Handbook of Terminology Management, Volume 1, Basic Aspects of Terminology Management, Amsterdam, Philadelphia, John Benjamins, p. 370

ראו גם
------

* נומנקלטורה

קישורים חיצוניים
----------------

ויקישיתוף מדיה וקבצים בנושא **טרמינולוגיה** בוויקישיתוף

* Terminology Blog
* TermNet - International Network for Terminology
* Infoterm - International Information Centre for Terminology
* ISO Technical Committee 37 "Terminology and other language and content


|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007529784205171
* BNE: XX527050
* GND: 4246651-9
* LNB: 000092392
* NKC: ph138997

 |
**ויליאם מורגן באטלר** (באנגלית: **William Morgan Butler**;‏ 29 בינואר 1861 — 29 במרץ 1937) היה פוליטיקאי ומשפטן אמריקאי שכיהן כחבר הסנאט של ארצות הברית מטעם קהיליית מסצ'וסטס בשנים 1924–1926.

ביוגרפיה
--------

באטלר נולד בניו בדפורד, שם למד בבית הספר הציבורי ולמד משפטים. הוא התקבל ללשכת עורכי הדין של מסצ'וסטס ב-1883. לאחר שסיים את לימודיו במחלקת המשפטים של אוניברסיטת בוסטון ב-1884, הוא עסק בעריכת דין בניו בדפורד עד 1895. הוא היה חבר בית הנבחרים של מסצ'וסטס בשנים 1890–1891, ואחר כך כיהן כחבר בסנאט של מסצ'וסטס מ-1892 עד 1895. בשנים 1894–1895 היה נשיא הסנאט.

באטלר עבר לבוסטון ב-1895, והמשיך לעסוק במשטים עד 1912, עת עבר לעסוק בייצור מוצרי כותנה. הוא היה חבר הוועדה לעדכון חוקי מסצ'וסטס מ-1896 עד 1900, והיה יו"ר הוועדה הרפובליקנית הלאומית בשנים 1924–1928.

ב-13 בנובמבר 1924 מונה באטלר לסנאט של ארצות הברית כדי למלא את שארית תקופת כהונתו של הסנאטור הנרי קבוט לודג'. הוא כיהן בסנאט עד דצמבר 1926, עת נבחר יורשו החוקי בבחירות מיוחדות. באטלר לא הצליח להעמיד את עצמו לתקופת כהונה מלאה בסנאט.

בטלר כיהן כיו"ר ועדת הפטנטים בקונגרס ה-69, ולאחר שעזב את הסנאט שב לענייני עסקים. ב-1932 ביקש באטלר לחזור לראשות הוועדה הרפובליקנית הלאומית, אך הובס על ידי ג'ון ריצ'רדסון ברוב של 18 לעומת 15. באטלר הלך לעולמו בשלהי מרץ 1937 ונטמן בבית העלמין פורסט הילס.

קישורים חיצוניים
----------------

ויקישיתוף מדיה וקבצים בנושא **ויליאם באטלר** בוויקישיתוף
* ויליאם באטלר באתר המדריך הביוגרפי של הקונגרס של ארצות הברית (באנגלית)
* ויליאם באטלר, באתר "Find a Grave" (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb17753924k (data)
* LCCN: n99048224
* SNAC: w62g0b3r
* US Congress: B001196
* VIAF: 14103502
* WorldCat: lccn-n99048224

 |
סער בהפגנה כנגד הרפורמה המשפטית, 20 בפברואר 2023
**רפי סער** (נולד ב-25 בספטמבר 1967) הוא פוליטיקאי ומנהל ישראלי המכהן כראש עיריית כפר סבא החל מ-2018. בין השנים 1994–2004 כיהן במספר תפקידים בעיריית כפר סבא.

ביוגרפיה
--------

סער נולד בבית היולדות הישן בכפר סבא ב-1967 בשם "רפאל סעדון". הוא גדל בעיר ולמד בבית ספר התיכון "כצנלסון" שבה.בצבא שירת בחיל ההנדסה. 

סער עבד בהסתדרות, עד שב-1994 עבר לעבוד בעיריית כפר סבא, עת מונה לראש מינהלת אזורי התעשייה ופרויקט "מחיר למשתכן" בשכונת הדרים. לאחר מכן, מונה לעוזרו האישי של יצחק ולד כסמנכ"ל, ובהמשך ב-2002 מונה למנכ"ל העירייה. ולד החליט שלא להתמודד בבחירות של 2003 ועם בחירתו של יהודה בן חמו לתפקיד ראש העיר, סער סיים את תפקידו בעירייה בתחילת 2004.

בשנת 2008 התמודד על תפקיד ראש מועצת כוכב יאיר-צור יגאל, אך הפסיד לראש המועצה המכהן באותה עת, יעקב ממן. סער שימש כחבר מועצה באופוזיציה.

מ-2009 עד 2014 שימש כמנכ"ל עיריית הוד השרון. אחר כך, עבד במשרד התקשורת כראש מטה המנכ"ל ובהמשך, כיועץ ומנהל ברשות מקרקעי ישראל ובמשרד הפנים.

### ראש עיריית כפר סבא

ב-12 ביולי 2018 הכריזה מפלגת העבודה על תמיכתה בסער לראשות עיריית כפר סבא. ב-30 באוקטובר 2018 התמודד מול מספר מועמדים וביניהם יוסי סדבון, וב-13 נובמבר 2018 הם עלו לסיבוב השני. סער זכה בכ-53.2 אחוזים מהקולות והוא מכהן מאז כראש עירית כפר סבא. 

בבחירות 2024 התמודד לכהונה נוספת וקיבל 46.89% מהקולות, בפער של 757 קולות מהדר לביא, ונבחר להמשיך ולכהן בראשות עירית כפר סבא לחמש שנים נוספות. למועצת העיר, רשימתו קיבלה 3 מנדטים.

חיים אישיים
-----------

סער הוא בעל תואר ראשון במדעי המדינה ובסוציולוגיה ותואר שני במנהל עסקים - שניהם מאוניברסיטת בר-אילן ובוגר המכון לשלטון מקומי

סער נשוי למיטל ואב לשלושה.

קישורים חיצוניים
----------------

ויקישיתוף מדיה וקבצים בנושא **רפי סער** בוויקישיתוף
* 

* רפי סער, ברשת החברתית פייסבוק

* רפי סער, ברשת החברתית אינסטגרם

* רפי סער, סרטונים בערוץ היוטיוב
* רפי סער שיקום רחוב ויצמן והסביבה, סרטון באתר יוטיוב

הערות שוליים
------------

1. 1 2 3 4 5 6 7 8  אריה אברמזון, מהילדות בששת הימים ועד הלשכה ברחוב ויצמן: המרוץ לצמרת של רפי סער, צומת השרון, 22 בנובמבר 2018
2. 1 2  סער של יום חדש: רפי סער הוא ראש העירייה החדש של כפר סבא. צפו בחגיגות, צומת השרון, 14 בנובמבר 2018
3. 1 2  רפי סער יתמודד על ראשות כוכב יאיר, באתר nrg‏, 19 ביולי 2008
4. ↑  ממן יעקב, באתר News1 מחלקה ראשונה
5. ↑  רענן בן צור, איתי בלומנטל, מתן צורי, גלעד מורג ואסף קמר, שנה לבחירות המקומיות - בצל שחיתויות ופלילים, באתר ynet, 27 בנובמבר 2017
6. ↑  הולכים לסיבוב שני. המנצחים הגדולים של הערב: רפי סער ומרצ, צומת השרון, 31 באוקטובר 2018
7. ↑  אתר האינטרנט של עיריית כפר סבא, באתר www.kfar-saba.muni.il
8. ↑  בזכות 757 קולות: רפי סער זכה בקדנציה נוספת כראש עיריית כפר סבא | ישראל היום, באתר www.israelhayom.co.il, ‏2024-02-29
9. ↑  אייל יצחקי, רפי סער בתגובה ראשונה לאחר שזכה בבחירות: "גאה להמשיך את שליחות חיי", **צומת השרון - כפר סבא**, 29 בפברואר 2024

  


| ראשי מועצת ועיריית כפר סבא |
| --- |
| 

|  |  |  |  |  |  |  |
| --- | --- | --- | --- | --- | --- | --- |
| אליהו אוסטשינסקי | אברהם קרן | מרדכי סורקיס | זאב גלר | יצחק ולד | יהודה בן חמו | רפי סער |
| מ-1937 | מ-1939 | מ-1951 | מ-1965 | מ-1982 | מ-2003 | מ-2018 |

 |
**הבריון של ארצ'ר** (באנגלית: **Archer's Goon**) הוא רומן פנטזיה משנת 1984 מאת דיאנה וין ג'ונס שנועד לבני נוער ומבוגרים.

תקציר העלילה
------------

הווארד סייקס בן ה-13 חי בעיר אנגלית עם הוריו קוונטין, פרופסור וסופר, וקטרינה, מורה למוזיקה, אחותו אנתיאה המכונה תמיד "איומה" בגלל צרחותיה המתמשכות, ופִיפִי, סטודנטית שעוזרת להם בבית כשהוריהם אינם נמצאים.

חייהם מופרעים אחר צהריים אחד כשאדם ענק שלא נוקב בשמו, או "בריון של מישהו" כמו שפיפי מכנה אותו, נכנס לביתם ומודיע שהוא בא לאסוף אלפיים מילים שקוונטין חייב לאדם בשם ארצ'ר.

מתגלה שלפני שלוש עשרה שנה קוונטין סבל ממחסום כתיבה נוראי ולא הצליח לכתוב שום דבר במשך שנה, עד שמאונטג'וי, עובד עירייה שהוא פגש הציע לו פתרון: להתחייב לכתוב 2,000 מילה כל רבעון על כל נושא שעולה בדעתו, ולדמיין שאם הוא לא יכתוב אותם מאונטג'וי יוכל להפסיק את החשמל והגז, להפסיק לפנות לו את הפחים וכדומה. בתמורה למילים הוא הציע לו פטור ממיסי העירייה. הבריון טוען שהמילים למעשה נשלחו לארצ'ר ושהמילים לא נשלחו אליו ברבעון הזה.

המשך הספר מתאר מאבק בין שבעת האחים שמנהלים את העיר שבה המשפחה גרה להשיג את המילים שקוונטין כתב על מנת להבין את הסיבה שהם לא מסוגלים לצאת מהעיר.

קישורים חיצוניים
----------------

* הבריון של ארצ'ר, באתר OCLC (באנגלית)
הרב **יוסף קורח** (ה'תרע"ג, 1913 - ד' בכסלו ה'תשנ"א, 21 בנובמבר 1990) היה מרבני קהילת צנעא שבתימן. הרב יוסף השתייך לזרם הדרדעים.

ביוגרפיה
--------

נולד בצנעא לרב שלום קורח. הוא נינו של הרב חיים קורח.

למד תורה מאביו ומהרב יחיא אביץ'. כמו אביו, היה תלמידו של הרב יחיא קאפח. לפרנסתו היה מלמד תינוקות. היה ממקימי בית הספר בצנעא והתמנה לסגן מנהל בו. לימד את תלמידיו מוסר ודרך ארץ, כתיבה ועוד.

הרב יוסף נתמנה כרב בית הכנסת בית אלכסאר במקומו של הרב סעיד צאלח שעלה לארץ ישראל.

היה עסקן ציבור וסייע להצלת ילדים מ"גזירת היתומים". שימש כמזכיר הוועד לעזרת עניי תימן, שנתמך על ידי התאחדות התימנים בישראל.

הרב קורח חיבר בילדותו אזהרות לפי מנין המצוות של הרמב"ם. לאחר שנודע לו שהרב יוסף קאפח מחבר גם הוא אזהרות כתב:

> 
> ואמינא לפעלא טבא יישר, קנאת סופרים תרבה חכמה, ומזלא דבי תרי עדיף, טובים השניים מן האחד, ומי יתן כל עם ה' נביאים... ולא ליטול את השם כיונתי, כי אם זה לעומת זה ערכתי, ואלו ואלו דברי אלהים חיים אמרתי, ואם רבים אחרים יעשו כזה, מה טוב ומה נעים על זה, מה שביד זה אינו ביד זה...
> 
> 
> 
> — הצעה- הקדמה לאזהרות שחיבר
> 

עלה לישראל והתיישב ברמת עמידר שברמת גן. היה רב השכונה התימני. שלח את ילדיו לחינוך חרדי.

נודע כדרשן וכמנחיל תורת השירה של יהודי תימן בציבור. נפטר בד' בכסלו ה'תשנ"א, 1990.

בשנת ה'תשנ"ד הוציא בנו הרב פנחס קורח ספר "ענף עץ אבות" לזכרו, בו בין השאר הוציא לאור את כתבי אביו.

חיבוריו
-------

כל החיבורים הנזכרים נדפסו בספר "ענף עץ אבות" לזכרו, לצד חיבורי אבותיו:

* **דברי יוסף** - דרשות על התורה
* **אמרי יוסף** - 77 שאלות ותשובות בהלכה
* **שירת יוסף** - כ-25 שירים שכתב בצעירותו [שאר השירים שכתב אבדו]
* אזהרות כפי דעת הרמב"ם

בניו
----

* הרב פנחס קורח, רב קהילת שערי הלכה בבני ברק
* הרב עזרא קורח, תלמיד חכם, מתרגם פירוש המשניות לרמב"ם מערבית [הוצאת מכון המאור].
* הרב שלום קורח, מגיד שעורים במודיעין עילית[דרושה הבהרה]

לקריאה נוספת
------------

* אדם בן נון (עורך), **תהודה 39 - כתב עת למורשת יהדות תימן**, מוקדש לזכרו של הרב יוסף קורח, נתניה תשפ"א (2020)

קישורים חיצוניים
----------------

* יהודה רצהבי, למצבה של גולת־תימן, הד-המזרח, 1 בספטמבר 1944
* יוסף קורח, באתר "החכם היומי"

הערות שוליים
------------

1. ↑  אדם בן נון, בית הספר החדש בתקופה האחרונה בצנעא, **תהודה** 39, אדם בן נון, תשפ"א (2020), עמ' 9-48
2. ↑  אדם בן נון, הרב יוסף קורח - איש למען העדה, **תהודה** 39, אדם בן נון, עמ' 49-118
3. ↑  ראו שו"ת אמרי יוסף סימן נ"ג.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007525173005171
* VIAF: 308278493
* WorldCat: viaf-308278493

 |
**בני ציון** היה תלמוד תורה ליוצאי עדות המזרח ששכן בשכונת הבוכרים בירושלים, רבים מרבני עדות המזרח למדו בתלמוד תורה זה.

היסטוריה
--------

התלמוד תורה הוקם על ידי הרב אברהם אמינוף תלמודי בשנת ה'תרנ"ה - 1894. 

התלמוד תורה שכן בבית הכנסת שושנים לדוד בין המלמדים היו הרב רפאל שלמה לניאדו, רבי יצחק מלמד והרב יוסף חיים מועלם, וכונה "תלמוד תורה הכללי". תלמוד התורה נועד לבני עולים מארצות המזרח: מרוקו, עיראק, איראן, בוכרה, תימן ועוד.

בשנת תרע"ט בעקבות מלחמת העולם הראשונה שקע המוסד בחובות כספיים וכמעט הגיע לסגירה, בשל כך פנו מנהלי הת"ת לאגודת ישראל בבקשה שייקחו חסות על המוסד. אגודת ישראל הסכימה בתנאי שימונה רב דוקטור. לאחר שחכמי העדה הביעו התנגדות נחרצת, שלחה אגודת ישראל את הרב משה פרוש שינהל את הת"ת. עם בואו למקום שינה את שם הת"ת ל"בני ציון".

בהמשך עבר תלמוד התורה למבנה ברחוב דוד 5, בשכונת הבוכרים בירושלים. לתלמוד התורה נפתחו שני סניפים נוספים בנחלאות ובמושבה הגרמנית.

בצוות המוסד כיהנו המלמדים; יוסף חיים שרבאני, שלמה מערבי, שאול שרבאני, חיים שבילי, יעקב בלוי, יוסף מועלם, בנימין ג'רג'י, יצחק רוזנטל ועוד.

בוגרים ידועים
-------------

* הרב בן ציון אבא שאול
* הרב נעים בן אליהו
* הרב עובדיה יוסף
* הרב יהודה מועלם
* הרב דוד צדקה
* הרב יהודה צדקה
* הרב יוסף שרגא
* הרב אליהו שרים
* הרב שלום כהן
* הרב משה צדקה
* הרב יששכר שלמה יונה

קישורים חיצוניים
----------------

* אלבום תצלומים - תלמוד תורה בני ציון, באתר קדם
* ארכיון מסמכים של תלמוד תורה בני ציון, באתר ארכיון המדינה

הערות שוליים
------------

1. ↑  ש. מ. וולך, **רבינו האור לציון** חלק א, ירושלים תשע"ב, עמ' 57.
**ימים ברקיע** (באנגלית: **Days of Heaven**) הוא סרט מ-1978 אשר בוים על ידי טרנס מאליק והשחקנים הראשיים בו הם: ריצ'רד גיר, ברוק אדמס, סם שפרד ולינדה מאנז. הסרט מתרחש בתחילת המאה ה-20 ומספר את סיפורם של עובדים אשר עוברים לטקסס לחיתוך קציר בחווה וזוממים לנצל את החוואי הגוסס.

הסרט זכה בפרס האוסקר לשנת 1978, על הצילום שנעשה בידי נסטור אלמנדרוס (אנ')

עלילת הסרט
----------

העלילה מתרחשת ב-1916 (בסרט מציגים עיתון מ-1916). ביל (ריצ'רד גיר), עובד משיקגו, נמלט לטקסס עם חברתו אבי (ברוק אדמס) ואחותו הצעירה לינדה (לינדה מאנז), על מנת להתחמק מרצח שביצע. ביל ואבי מעמידים פנים שהם אחים על מנת למנוע רכילות. השלושה נשכרים כעובדים תקופתיים על ידי חוואי עשיר (סם שפרד), אשר ביל לומד כי הוא גוסס ממחלה לא מוגדרת. כאשר החוואי מתאהב באבי, ביל מעודד אותה להתחתן איתו ואז, כאשר ימות, הוא יוריש להם את רכושו. הנישואין מתקיימים וביל נשאר להתגורר בחווה, למרות שמנהל העבודה של החוואי חושד שהוא זומם משהו. בסוף החוואי מגלה את מערכת היחסים האמיתית בין אבי לביל למרות שאבי כבר התחילה להתאהב בו. החוואי תוקף את ביל, אך ביל הורג אותו. ביל ואבי בורחים אך ביל נהרג על ידי המשטרה. אבי משאירה את לינדה בפנימייה ויוצאת לדרכה לבדה.

קישורים חיצוניים
----------------

ויקישיתוף מדיה וקבצים בנושא **ימים ברקיע** בוויקישיתוף

* "ימים ברקיע", במסד הנתונים הקולנועיים IMDb (באנגלית)
* "ימים ברקיע", באתר נטפליקס
* "ימים ברקיע", באתר AllMovie (באנגלית)
* "ימים ברקיע", באתר Rotten Tomatoes (באנגלית)
* "ימים ברקיע", באתר Box Office Mojo (באנגלית)
* "ימים ברקיע", באתר Metacritic (באנגלית)
* "ימים ברקיע", באתר אידיבי
* "ימים ברקיע", במסד הנתונים הקולנועיים KinoPoisk (ברוסית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987009950814505171
* BnF: cb167047781 (data)
* GND: 7676549-0
* SUDOC: 172277221
* VIAF: 210981857
* WorldCat (עם VIAF): 210981857

 |
**BepiColombo** היא משימה ששוגרה לחלל על ידי סוכנות החלל האירופית, בשיתוף עם הסוכנות היפנית לחקר החלל, במטרה להגיע למסלול סביב כוכב חמה ולבצע חקר של אפקט יחסותי ותיאוריות כבידה ומדידות נוספות של כוכב הלכת. השיגור בוצע בשנת 2018 וצמד גשושיות צפוי להגיע למסלול סביב חמה בשנת 2025.

המשימה נקראה על שם ג'וזפה קולומבו, מדען איטלקי שהשתתף בפיתוח תאוריית מקלעת כבידתית.

היסטוריה
--------

 אנימציה של טיסת הגשושית (BepiColombo בסגול)
התוכנית אושרה בשנת 2009 עם כוונה לשיגור בשנת 2014. השיגור בוצע ב-20 באוקטובר 2018 ממרכז החלל הגיאני בעזרת משגר מדגם "אריאן 5". בקרת טיסה מבוצעת ממרכז הבקרה בדרמשטדט.

המשימה כוללת מספר לווייני משנה שצפויים להתחיל עבודה מתואמת לאחר הגעה למסלול סביב כוכב חמה.

עלות כוללת של הפרויקט היא כשני מיליארד דולר

הגעה למסלול המתוכנן מבוצעת על ידי מנוע יונים ותשע מקלעות כבידתיות. ב-15 באוקטובר 2020 הגשושית עברה ליד נגה. ב-1 באוקטובר היא עברה 199 ק"מ מכוכב חמה. היא עברה ליד כוכב הלכת גם בשנת 2022 ו-2023. כיום, בתחילת 2024 החללית נמצאת במסלול סביב כוכב חמה שהוא דומה למסלול הסופי. מעבר למסלול הסופי סביב כוכב חמה והפרדת לוויינים מתוכננים ל-5 בדצמבר 2025. המשימה צפויה להסתיים בשנת 2028.

מבנה הגשושית
------------

יחידת הנעה Mercury Transfer Module (MTM) כוללת מנוע ומיועדת למעבר הגשושית ליעד. היחידה נבנתה על ידי סוכנות החלל האירופית.

יחידה מסלולית Mercury Planetary Orbiter (MPO) כוללת מכשירי מדידה. היחידה נבנתה על ידי סוכנות החלל האירופית. משקל היחידה הוא 1,150 ק"ג כולל פאנל סולארי שמספק 1,000 ו"ט. על היחידה הותקנו 11 מכשירים מדעיים שנבנו במספר מדינות. ציוד תקשורת פועל ב-X-band ו-Ka-band. היקף המידע הוא 1,550 גיגהביית בשנה. קליטת הנתונים תבוצע בתחנת קרקע בספרד.

יחידת חקר מגנטוספירה Mio (Mercury Magnetospheric Orbiter). היחידה נבנתה ביפן ובאוסטריה. משקלה 285 ק"ג ועליה הותקנו חמישה מכשירי מדידה וכולל פאנל סולארי שמספק 90 וא"ט. ציוד תקשורת פועל ב-X-band. היקף המידע הוא 160 גיגהבייט בשנה. קליטת הנתונים תבוצע במרכז בקרה ביפן.

צמד לוויינים מתואמים (סביב הפלנטה כוכב חמה) צפויים לאפשר למדידת אפקט יחסותי ותיאוריות כבידה.

קישורים חיצוניים
----------------

ויקישיתוף מדיה וקבצים בנושא **BepiColombo** בוויקישיתוף
* 

* אתר האינטרנט הרשמי של BepiColombo (באנגלית)
* BepiColombo, ברשת החברתית אקס (טוויטר)
* תיאור המשימה
* מידע מאתר סוכנות החלל היפנית
* דף נתונים כלליים

הערות שוליים
------------

1. 1 2  Milani, A. Vokrouhlicky, D. Villani, D. Bonanno, C. Rossi, A.:
Testing general relativity with BepiColombo radio science experiment, Phys. Rev. D 66, 082001 (2002)
2. 1 2  Schettino G. Serra D. Tommei G. Di Pierri V.: A test of gravitational theories including torsion with the BepiColombo radio science experiment, Universe 06-00175 (2020)
3. ↑  עלות הפרויקט
**הקמיע מסמרקנד** (באנגלית: **The Amulet of Samarkand**) הוא ספר פנטזיה, הראשון בטרילוגיית ברטימאוס מאת הסופר הבריטי ג'ונתן סטראוד. הוא כתוב מנקודות המבט של שתי דמויות - נתנאל וברטימאוס. כאשר הדובר הוא ברטימאוס, בכתיבה משולבות הערות שוליים עוקצניות.

הספר מתרחש בלונדון מודרנית, אבל בעולם שבו קסם הוא דבר רגיל. נתנאל, שולייתו של הקוסם ארתור אנדרווד, מזמן שד בן 5,000 שנה, ברטימאוס. משימתו של ברטימאוס היא משימה מעניינת: עליו לגנוב את הקמיע מסמרקנד מסיימון לאוולייס, קוסם אכזר ושאפתן, אשר פגע בנתנאל בילדותו. במהרה נכנסים נתנאל וברטימאוס לתסבוכת של קנוניית קוסמים, מרד ורצח - תסבוכת שנתנאל לא חזה כאשר זימן את השד.

עלילה
-----

נתנאל נלקח ממשפחתו הביולוגית ועומד להיות קוסם. כשמתפוגג ההלם הראשוני והוא מתרגל לסביבתו החדשה, נתנאל שואף להפוך לקוסם דגול ורב-עצמה. בהגיעו לגיל 12 הוא מזמן את ברטימאוס, שד עוקצני עם טינה כלפי משעבדיו הקוסמים. נתנאל שולח אותו לגנוב חפץ קסמים בעל כוחות מסתוריים - הקמיע מסמרקנד, מהקוסם סיימון לאוולייס. נתנאל משתוקק לנקום בלאולייס על ההשפלה שספג ממנו כשהאחרון ביקר בבית אדונו, והוא מחביא את הקמיע מסמרקנד בחדר העבודה של אנדרווד. נתנאל אינו מודע לכוחו העצום של החפץ שגנב, וכאשר לאוולייס מגלה היכן הקמיע נמצא, הוא מגיע לביתו של נתנאל על מנת להשיב את שאבד לו. כשאדונו של נתנאל מנסה להאבק בסיימון לאוולייס, לאוולייס הורג אותו ואת אשתו, ונעלם עם הקמיע. לאחר שאיבד הכל, נתנאל דולק בעקבות הנבל על מנת לנקום בו ולסייע לממשלה.

העלילה מגיעה לשיאה כאשר סיימון לאוולייס כולא את צמרת הממשלה - המורכבת ממגוון קוסמים השייכים לאליטה במדינה - בחדר החסום בלחשי קסם. בהיותו מוגן על ידי הקמיע מסמרקנד, מזמן לאוולייס שד בעל עוצמה נוראה (בשם ראמותרא), במטרה לחסל את הנוכחים בחדר ולתפוס את השלטון. נתנאל נאבק בו, חוטף את הקמיע ומשחרר את השד. לפני שהשד מתפוגג בחזרה אל הממד ממנו זומן, הוא מחסל את לאוולייס. בזכות מעשהו האמיץ והצלת הממשלה, נתנאל זוכה לתשבחות רבות והוקרה, וכן הופך לשוליה לקוסמת ידועה בשם ג'סיקה וויטוול. הספר מסתיים בשחרורו של ברטימאוס.

קישורים חיצוניים
----------------

* הקמיע מסמרקנד, באתר OCLC (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz work: 88ee7c32-0b8e-490a-a827-8807197cfb70

 |
פירוש נוסף ערך זה עוסק בדיפלומט הישראלי אבי ניר-פלדקליין. אם התכוונתם לאיש התקשורת, ראו אבי ניר.**אבי (אברהם) ניר-פלדקליין** (נולד ב-13 באוקטובר 1962) הוא דיפלומט ישראלי שמכהן כשגריר ישראל בנורווגיה וכשגריר לא-תושב באיסלנד. כיהן כסמנכ"ל משרד החוץ, כשגריר ישראל בקמרון, בנפאל ובווייטנאם, וכציר ישראל בגרמניה.

ביוגרפיה
--------

ניר-פלדקליין נולד וגדל בראשון לציון, בן ליצחק (איציק) ניר (פלדקליין) ומירה (לבית פיכמן), והוא נקרא על שם דודו אברהם פלדקליין שנפל במלחמת השחרור והיה שחמטאי כשרוני.

את לימודיו היסודיים עשה בבית הספר חביב ואת לימודי התיכון החל בגימנסיה הריאלית והשלימם בגימנסיה "אריאל". לאחר מכן התגייס לצה"ל ושירת בחיל ההנדסה.

את שירותו הדיפלומטי החל בשנת 1991 כצוער במשרד החוץ, ובשנה האחרונה להכשרתו נשלח לסין להשתלמות באוניברסיטת בייג'ינג, על ידי משרד החוץ וקרן רוטשילד. בהמשך, היה הדיפלומט הישראלי הראשון לשרת בשנגחאי, שם שימש שלוש שנים כסגן הקונסול ושנתיים כסגן השגריר בתאילנד. בשנת 1999 שב לישראל ושירת כשנה כדסקאי בחטיבת דרום-מזרח ומזרח אסיה במשרד החוץ.

לקראת סוף שנת 2000 נשלח לתפקידו הראשון כשגריר, וכיהן כשגריר ישראל בנפאל במשך כשלוש שנים. עם סיום תפקידו זה שימש כשגריר ישראל בווייטנאם וכשגריר לא-תושב בלאוס. בשנת 2005 חזר שוב לישראל והחל את תפקידו כראש מחלקת צפון-מזרח אסיה במשרד החוץ.

בשנים 2007–2009 שימש כשגריר ישראל בקמרון וכשגריר לא-תושב ברפובליקה המרכז-אפריקאית, בגינאה המשוונית, בגבון וברפובליקה של קונגו. בתקופה זו קידם בין היתר את משחק השחמט בקמרון.

ב-2009 מונה לקונסול הכללי הראשון של ישראל בדרום-מזרח סין. ב-2012 חזר לישראל לכהן כראש חטיבת אסיה והפסיפיק במשרד החוץ ואחר כך כראש האגף בפועל. בשנת 2014 מונה לציר ישראל בגרמניה.

באפריל 2017 קיימו אנשי השגרירות בברלין את ישיבתם השבועית בווילה ואנזה, שבה הוחלט על הפתרון הסופי להשמדת יהודי אירופה. ניר-פלדקליין, שניהל את הישיבה, פתח ואמר: "נפלה בחלקנו זכות גדולה, מיוחדת ומרגשת לשבת כאן כנציגיה הרשמיים של מדינת ישראל בגרמניה, בחדר הספציפי שבו התכנסו אנשים, ממש כמונו, והחליטו החלטה בלתי נתפסת – להשמיד עם שלם, להשמיד בסיסטמטיות, להכחיד באופן מלא ולא להותיר לו זכר."

בספטמבר 2019 מונה לראש חטיבת אירופה במשרד החוץ, ולאחר כשנה היה לסמנכ"ל משרד החוץ.

בדצמבר 2021 מונה לשגריר ישראל בנורווגיה ולשגריר לא-תושב באיסלנד, ובספטמבר 2022 הגיש את כתב האמנתו למלך נורווגיה האראלד החמישי.

השכלה וחיים אישיים
------------------

ניר-פלדקליין הוא בעל תואר ראשון בלימודי מזרח אסיה מהאוניברסיטה העברית בירושלים. נשוי לאיריס, ואב לשניים, יותם ועתליה.

קישורים חיצוניים
----------------

* אבי ניר-פלדקליין, ברשת החברתית אקס (טוויטר)
* אבי ניר-פלדקליין, ברשת החברתית LinkedIn
* אבי ניר-פלדקליין, ברשת החברתית אקס (טוויטר)

הערות שוליים
------------

1. ↑  משרד החוץ אישר מינויים של שגרירים וראשי נציגויות בחו"ל, באתר ynet, 28 בדצמבר 2021
2. ↑  אברהם פלדקליין, באתר יזכור
3. ↑  לימים נקראה על שמו הנבחרת הבכירה של מועדון ראשון לציון, המשחקת בליגה הלאומית
4. ↑  Cameroon: Israeli Ambassador Promotes Chess Game in Country, AllAfrica, ‏14 בספטמבר 2008
5. ↑  איתמר אייכנר, בווילה שבה הוחלט על "הפתרון הסופי" - ישיבה של שגרירות ישראל בברלין, באתר ynet, 25 באפריל 2017
**פרדוקס של מסע בזמן** הוא שם כולל למספר מצבים של פרדוקס, של "מצב שלא ייתכן" הנובע משינוי של אירועים שקרו בעבר. פרדוקסים כאלה הם מצב בו רעיון של מסע בזמן לא משתלב עם ההיגיון האנושי.

הסיבה העיקרית לפרדוקסים מסוג זה היא ההנחה כי קיים ציר זמן אחד ויחיד.
שכן קיום של כמה צירי זמן נפרדים, מעין עולמות מקבילים, פותר לבטח את הפרדוקס.

ישנם מספר פרדוקסי זמן ידועים. פרדוקסים כדוגמת אלה המתוארים להלן ורבים אחרים, גרמו לחוקרים רבים להאמין כי לא ניתן לשנות אירועים שקרו בעבר, אלא לכל היותר להתבונן בהם, זאת לפי תורת היחסות.

פרדוקס הסבא / האבא
------------------

 ערך מורחב – **פרדוקס הסבא**  

למען נוחות הקריאה יודגם כאן פרדוקס האבא אך הוא נכון גם עבור הסבא.
נניח כי אדם בונה מכונת זמן, נוסע בה לעבר והורג את אביו לפני שהכיר את אמו. אם הצליח במשימה, אז אביו לא היה פוגש את אמו ולכן האדם לא היה נולד.
אם לא היה נולד, הוא לא היה יכול להרוג את אביו.
אם לא הרג את אביו אז אביו היה פוגש את אמו מה שהיה גורר באופן בלתי נמנע את הולדתו של האדם ולאחר מכן את הרג האב וחוזר חלילה.

הפרדוקס כאן טמון בשאלה האם האב חי או מת והאם הבן נולד או שאינו נולד.

פרדוקס הסבא מחזק את תאורית קיומם של יקומים אחרים: כלומר כל שינוי זעיר גורם לפיצול היקום.

לדוגמה: ישנן שתי דרכים שניתן לבחור ביניהן מהבית לעבודה: ביקום אחד בחרת בדרך אחת ובשני בדרך השנייה. לפי התאוריה הנ"ל הבן שחזר בזמן ורצח את אביו מייצר יקום חדש עם רצף פעולות חדשות בו אביו מת והוא לא נולד.

פרדוקס הבליה
------------

נניח שאדם בונה מכונת זמן, הוא לוקח את תמונתו המפורסמת של לאונרדו דה וינצ'י ונוסע לתקופת הרנסאנס, שם הוא היה נותן את התמונה לאמן אשר התרשם מאוד מן היצירה והחליט להציג אותה עצמה (ולא הכין עותק מן היצירה).
אם כך הדבר, בתום מספר מאות שנים, האדם יבנה את מכונת הזמן, ייסע לעבר וימסור ללאונרדו את התמונה, ושוב יעברו מאות ושוב תבנה המכונה וחוזר חלילה.

התוצאה היא שהתמונה מזדקנת כל פעם בכמה מאות שנים, ולכן לבסוף תיהרס, מה שישבור את הלולאה.

הבעיה הלוגית כאן היא מתי הלולאה תסתיים, ומדוע.

פרדוקס הלולאה
-------------

נניח שאדם בונה מכונת זמן, הוא לוקח את כל החומרים של המשורר הומרוס לעבר כדי לפגוש אותו, כשהוא מגיע לעבר הוא מגלה שהומרוס לא קיים, אז הוא מפרסם בעבר את כל חומריו של הומרוס בשם הומרוס וכך הוא בעצמו הופך להומרוס.

הפרדוקס כאן טמון בשאלה מי יצר את כל יצירותיו של הומרוס.

פרדוקס מכונת מגלה העתידות
-------------------------

כאשר אדם יוצר מכונה שתראה מה שיקרה בעתיד, האדם יראה מה שכתוב במכונה וינסה להימנע מכל מה שיהיה כתוב בה. הבעיה כאן היא, מה יהיה כתוב במכונה? ואם בכלל יהיה כתוב? האם בכלל תהיה מכונה כזו? הפרדוקס נוצר כיוון שאם האדם ימנע ממעשים שעלולים לגרום לשינוי העתיד, הרי הוא יוצר עתיד השונה ממה שהוא ראה, ואז עולה השאלה איך המכונה הראתה לו את העתיד הזה.

קישורים חיצוניים
----------------

* "פרדוקסים של מסע בזמן", מריוס כהן, גליליאו 67
* רמי שלהבת, הפרדוקסים של המסע בזמן, באתר של מכון דוידסון לחינוך מדעי, 27 בפברואר 2020